Title: ประกาศกระทรวงเกษตรและสหกรณ์ เรื่อง กำหนดเงื่อนไขเกี่ยวกับรูปแบบของอวน ขนาดของเรือ วิธีที่ใช้ บริเวณพื้นที่ และระยะเวลาในการทำการประมง ที่ผู้ทำการประมงด้วยเครื่องมืออวนรุนเคยที่ใช้ประกอบเรือยนต์ทำการประมงต้องปฏิบัติ พ.ศ. 2559

ประกาศกระทรวงเกษตรและสหกรณ์

ประกาศกระทรวงเกษตรและสหกรณ์
เรื่อง
กำหนดเงื่อนไขเกี่ยวกับรูปแบบของอวน ขนาดของเรือ วิธีที่ใช้ บริเวณพื้นที่
และระยะเวลาในการทำการประมง
ที่ผู้ทำการประมงด้วยเครื่องมืออวนรุนเคย
ที่ใช้ประกอบเรือยนต์ทำการประมงต้องปฏิบัติ
พ.ศ. ๒๕๕๙

อาศัยอำนาจตามความในมาตรา
๖๘ แห่งพระราชกำหนดการประมง พ.ศ. ๒๕๕๘ รัฐมนตรีว่าการกระทรวงเกษตรและสหกรณ์ออกประกาศกำหนดเงื่อนไขเกี่ยวกับรูปแบบของอวน
ขนาดของเรือ วิธีที่ใช้ บริเวณพื้นที่ และระยะเวลาในการทำการประมง
ที่ผู้ทำการประมงด้วยเครื่องมืออวนรุนเคยที่ใช้ประกอบเรือยนต์ทำการประมงต้องปฏิบัติ
ดังนี้

ข้อ
๑  เครื่องมืออวนรุนเคย
ประกอบเรือยนต์ที่ใช้ทำการประมงได้จะต้องเป็นเครื่องมืออวนที่มีลักษณะคล้ายถุง
ถุงอวนจะต้องทำด้วยเนื้ออวนชนิดโพลีเอทีลีน (Poly ethylene, PE) สีฟ้า ตาสี่เหลี่ยม แบบไม่มีปม ขนาดช่องตาอวน ๒ x ๒
มิลลิเมตร เชือกคร่าวล่างปากอวนอาจมีตาปะทังหรือไม่มีก็ได้ และต้องไม่ติดโซ่
การทำการประมงให้ใช้วิธีการนำถุงอวนประกอบคันรุน
ปากอวนมีลักษณะเป็นคันช้อนกางออกเป็นรูปคล้ายสามเหลี่ยม
ติดตั้งอยู่ด้านหน้าเรือยนต์ แล้วใช้เรือยนต์ผลักดันเครื่องมืออวนรุนเคยให้เคลื่อนที่ไปข้างหน้า

ข้อ
๒  กำหนดขนาดเรือยนต์ พื้นที่
และระยะเวลา ในการใช้เครื่องมืออวนรุนเคยประกอบเรือยนต์ทำการประมง ดังนี้
๒.๑
กำหนดระยะเวลาที่ให้ทำการประมงอวนรุนเคย ดังนี้
(๑)
บริเวณอ่าวไทยตอนบน ตั้งแต่จังหวัดเพชรบุรี สมุทรสงคราม สมุทรสาคร สมุทรปราการ
ฉะเชิงเทรา ชลบุรี ระยอง จันทบุรี ถึงจังหวัดตราด ให้ทำการประมงอวนรุนเคย ระหว่างวันที่
๑ พฤษภาคม ถึงวันที่ ๓๑ ธันวาคม ของทุกปี
(๒)
บริเวณอ่าวไทยตอนล่าง ตั้งแต่จังหวัดประจวบคีรีขันธ์ ชุมพร สุราษฎร์ธานี
นครศรีธรรมราช สงขลา ปัตตานี ถึงจังหวัดนราธิวาส ให้ทำการประมงอวนรุนเคย ระหว่างวันที่
๑ ตุลาคม ถึงวันที่ ๓๑ มีนาคม ของทุกปี
(๓) บริเวณฝั่งอันดามัน ให้ทำการประมงอวนรุนเคย
ระหว่างวันที่ ๑ สิงหาคม ถึงวันที่ ๓๐ มิถุนายน ของทุกปี
๒.๒
กรณีเรือยนต์ที่ใช้ประกอบเครื่องมืออวนรุนเคย
มีขนาดต่ำกว่าสิบตันกรอสต้องทำการประมงในระยะห่างจากแนวชายฝั่งทะเลไม่น้อยกว่าหนึ่งจุดห้าไมล์ทะเล
๒.๓
กรณีเรือยนต์ที่ใช้ประกอบเครื่องมืออวนรุนเคย มีขนาดตั้งแต่สิบตันกรอสขึ้นไป ต้องทำการประมงนอกเขตทะเลชายฝั่ง

ข้อ
๓[๑]  ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ประกาศ ณ วันที่ ๘
มกราคม พ.ศ. ๒๕๕๙
พลเอก ฉัตรชัย  สาริกัลยะ
รัฐมนตรีว่าการกระทรวงเกษตรและสหกรณ์

กัญฑรัตน์/ปริยานุช/จัดทำ
๑๓ มกราคม ๒๕๕๙

นุสรา/ตรวจ
๒๗ เมษายน ๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๖ ง/หน้า ๗/๑๑ มกราคม ๒๕๕๙